**Izvješće o radu načelnika Općine Berek**

**za razdoblje od 1. siječnja 2024. do 30. lipnja 2024. godine**

**I. UVOD**

Sukladno zakonskim obvezama, utvrđenim i Statutom Općine Berek („Službeni glasnik Općine Berek“, broj 01/21), načelnik je obvezan dva puta godišnje podnijeti Općinskom vijeću Izvješće o svom radu (u daljnjem tekstu: Izvješće). Ovo je prvo Izvješće za 2024. godinu koje podnosi Općinskom vijeću.

**II. AKTIVNOSTI NAČELNIKA**

* *POČETAK IZGRADNJE DJEČJEG VRTIĆA U BEREKU*

U siječnju je potpisan ugovor o javnoj nabavi za izgradnju i opremanje dječjega vrtića „Radost“ u naselju Berek između Općine Berek, kao naručitelja, i građevinskoga obrta „Grad-IM“, vlasnika Ivana Markovića, kao izvođača radova. Projekt izgradnje sufinanciran je bespovratnim sredstvima iz Nacionalnog plana oporavka i otpornosti, u iznosu od 573.362,53 eura. Po potpisu ugovora s izvođačem započeli su i radovi na samoj izgradnji građevine. Kamen temeljac položen je 23. veljače 2024. godine. Svečanome polaganju kamena temeljca pomogla je državna tajnica u Ministarstvu znanosti i obrazovanja doc.dr.sc. Iva Ivanković. kao predstavnica resornoga ministarstva., uz načelnika Općine Berek Matu Tonkovića i župana Bjelovarsko-bilogorske županije Marka Marušića.

* *JEDNOSTAVNA NABAVA – KANALIZACIJSKI PRIKLJUČAK*

I u prvoj polovici 2024. godine nastavljeno je s izgradnjom priključaka građanima i gospodarskim subjektima na kanalizacijsku mrežu u naselju Berek.

* *JAVNI POZIV – MEDIJI*

U siječnju 2024. raspisan je Javni poziv za financiranje programskih sadržaja elektroničkih medija.

* *JAVNI POZIV – FINANCIRANJE AKTIVNOSTI UDRUGA S PODRUČJA OPĆINE BEREK*

5. ožujka 2024. Općina Berek raspisala je javni poziv namijenjen udrugama civilnoga društva sa sjedištem na području Općine Berek, sa ciljem dodjele sredstava za njihove aktivnosti.

* *JAVNI NATJEČAJ ZA DODJELU SREDSTAVA ZA PROJEKTE LOKALNIH TURISTIČKIH ZAJEDNICA NA TURISTIČKI NEDOVOLJNO RAZVIJENOM PODRUČJU I KONTINENTU U 2024. S PODRUČJA BBŽ IZ FONDA ZA TURISTIČKI NEDOVOLJNO RAZVIJENA PODRUČJA I KONTINENT*

Predmet ovog natječaja jest dodjela bespovratnih financijskih sredstava iz Fonda za turistički nedovoljno razvijena područja i kontinent za projekte lokalnih turističkih zajednica na turistički nedovoljno razvijenom području i kontinentu u 2024. s područja BBŽ. Općina je podnijela Zahtjev za osnivanje turističkih informativnih centara za područje turističke zajednice „Garić grad“ (tri informativna centra) sa ciljem promocije Bjelovarsko-bilogorske županije i Moslavine, prirode i povijesnih znamenitosti ovoga područja.

* *NATJEČAJ ZA PROVEDBU INTERVENCIJE 73.13. – POTPORA JAVNOJ INFRASTRUKTURI U RURALNIM PODRUČJIMA IZ STRATEŠKOG PLANA ZAJEDNIČKE POLJOPRIVREDNE POLITIKE RH 2023. – 2027., AGENCIJE ZA PLAĆANJA U POLJOPRIVREDI, RIBARSTVU I RURALNOM RAZVOJU, za građenje (izgradnja ili rekonstrukcija) nerazvrstane ceste, s intenzitetom javne potpore do 100% od ukupnih prihvatljivih troškova projekta koji se provodi na području jedinice lokalne samouprave.*

Općina je sa svom potrebnom dokumentacijom aplicirala na navedeni natječaj za rekonstrukciju nerazvrstane ceste u naselju Kostanjevac. Međutim, zbog velikoga interesa ostalih jedinica lokalne samouprave u Republici Hrvatskoj, ovaj projekt Općine Berek trenutno se na Listi nalazi „ispod crte“, te shodno tome niti nisu osigurana sredstava za financiranje istoga.

* *ZAŽELI – PREVENCIJA INSTITUCIONALIZACIJE – PROJEKT „POMOĆ U KUĆI OPĆINE BEREK“*

Početkom travnja 2024. između Općine Berek, te Ministarstva rada, mirovinskoga sustava, obitelji i socijalne politike RH, i Hrvatskoga zavoda za zapošljavanje, potpisan je Ugovor o dodjeli bespovratnih sredstava za realizaciju projekta „Pomoć u kući Općine Berek“. Predviđeno trajanje projekta jest kroz tri godine, i to za 36 korisnika, a za koje će brinuti šest žena, te koordinatorica projekta.

* *ADAPTACIJA DRUŠTVENOG DOMA U RUŠKOVCU*

Ministarstvo regionalnoga razvoja i fondova EU 29. prosinca 2023. objavilo je Poziv za iskaz interesa za financiranje projekata prema Programu održivog razvoja lokalne zajednice. U veljači 2024. godine podnesen je Zahtjev za iskaz interesa za ovaj Poziv, i to za projekt adaptacije društvenog doma u Ruškovcu, te je Odlukom o odabiru projekata ovome projektu odobreno financiranje projekta.

* *DARIVANJE NOVOROĐENČADI*

U ožujku je u vijećnici Općine Berek u suradnji sa Crvenim križem iz Garešnice održano prigodno darivanje novorođenčadi, kako uručivanjem prigodnih poklona u naturi, tako i u obliku novčane pomoći za svako novorođenče.

* *PRIGODNO DARIVANJE DJECE PREDŠKOLSKE DOBI POLAZNIKA PREDŠKOLE U BEREKU*

U Velikom tjednu polaznici predškolske skupine u Bereku dobili su prigodne poklone uoči nadolazećeg kršćanskog blagdana Uskrsa.

* *POMOĆ SOCIJALNO UGROŽENOM STANOVNIŠTVU*

Prigodnim paketima Općina Berek pomogla je socijalno ugrožene mještane Općine Berek prigodnim namirnicama koje su djelatnici Općine razdijelili mještanima po naseljima.

* *PROJEKT MODERNIZACIJE NERAZVRSTANE CESTE „PREMA BOLNICI“ U PODGARIĆU*

Ministarstvo prostornoga uređenja, graditeljstva i državne imovine dana 17. svibnja 2024. objavilo je Javni poziv za sufinanciranje projekata gradova i općina za poticanje razvoja komunalnog gospodarstva i ujednačavanja komunalnog standarda u 2024. godini, a u svrhu financijske potpore za projekta jedinica lokalne samouprave koji potiču ili pridonose boljem obavljanju komunalnih djelatnosti i pružanju komunalnih usluga, te za aktivnosti na projektima koji će podići razinu javnih usluga na području jedinice lokalne samouprave. Shodne tome, Općina je aplicirala za projekt modernizacije nerazvrstane ceste „prema bolnici“ u naselju Podgarić, te je sufinanciranje i odobreno Odlukom nadležnoga ministarstva.

* *PROGLAŠENJE PRIRODNE NEPOGODE POPLAVE*

Uslijed nevremena koje je u obliku obilnih padalina i kiše zadesilo područje Općine Berek, odnosno pojedinih naselja podno padina Moslavačke gore, dana 31. svibnja, na zahtjev načelnika za proglašenje prirodne nepogode – poplave, župan Bjelovarsko-bilogorske županije dana 10.6.2024. donio je Odluku o proglašenju prirodne nepogode poplave na području Općine Berek, a uslijed nastanka velike materijalne štete na poljoprivredi, građevinama i prometu.

* *UGRADNJA TEHNIČKE ZAŠTITE*

Ugrađivanje tehničke zaštite putem video nadzora prostora javnoga puta i divlje deponije u lipnju 2024. godine, postavljanjem četiri video kamere (mrtvačnica, te divlja deponija).

* *POMOĆ SOCIJALNO UGROŽENIM OBITELJIMA I MJEŠTANIMA S PODRUČJA OPĆINE BEREK U NATURI ILI U OBLIKU JEDNOKRATNE NOVČANE POMOĆI*
* *ODRŽAVANJE JAVNIH POVRŠINA i NERAZVRSTANIH CESTA*
* *OSTALE AKTIVNOSTI*

Sudjelovanje na sastancima sa županima, te čelnicima ostalih jedinica lokalne i područne (regionalne) samouprave.

**III. ZAKLJUČAK**

Podneseno Izvješće o radu načelnika Općine Berek za razdoblje 1. siječnja 2024. – 30. lipnja 2024. godine sadrži prikaz poslova i zadataka iz nadležnosti načelnika Općine Berek kao izvršnoga tijela Općine.

**Berek, 1. srpnja 2024.g.**

**Načelnik**

**Mato Tonković, v.r.**

**KLASA: 022-06/24-04/01**

**URBROJ: 2103-06-02-24-01**